SPVI พุ่งพรวดกว่า 14% เชื่อ iPhone 7 หนุนผลประกอบการ H2 โตก้าวกระโดด
SPVI พุ่งพรวดกว่า 14% เชื่อ iPhone 7 หนุนผลประกอบการ H2/59 โตก้าวกระโดด ล่าสุด ณ เวลา 15.59 น. ราคาอยู่ที่ 0.87 บาท บวก 0.11 บาท หรือ 14.47% สูงสุดที่ 0.88 บาท ต่ำสุดที่ 0.76 บาท มูลค่าซื้อขายที่ 21.38 ล้านบาท
20 ต.ค. 2559

ผู้สื่อข่าวรายงานว่า ราคาหุ้นบริษัท เอส พี วี ไอ จำกัด (มหาชน) หรือ SPVI ณ เวลา 15.59 น. ราคาอยู่ที่ 0.87 บาท บวก 0.11 บาท หรือ 14.47% สูงสุดที่ 0.88 บาท ต่ำสุดที่ 0.76 บาท มูลค่าซื้อขายที่ 21.38 ล้านบาท 

นายไตรสรณ์ วรญาณโกศล กรรมการผู้จัดการ SPVI เปิดเผยว่า เชื่อว่าผลประกอบการในช่วงครึ่งปีหลังน่าจะดีกว่าช่วงครึ่งปีแรกโดยปลายปีจะมีปัจจัยหนุนจากการออกไอโฟน 7 ในช่วงปลายปี ซึ่งน่าจะมาช่วยกระตุ้นยอดขายได้ โดยบริษัทยังมั่นใจว่าทั้งปีผลประกอบการน่าจะพลิกกลับมามีกำไร แม้ครึ่งปีแรกจะขาดทุน 2.80 ล้านบาท
สำหรับรายได้บริษัทคาดว่าจะทำได้มากกว่าปีก่อน ที่มีรายได้ 1,871 ล้านบาท แต่อาจจะต่ำกว่าเป้าหมายที่ตั้งไว้ 2,000 ล้านบาท ซึ่งเป็นผลมาจากสภาวะเศรษฐกิจที่ชะลอตัวอาจจะทำให้ยอดขายมีการปรับตัวลดลงไปบ้าง แต่ทางบริษัทได้มีการปรับปรุงสาขาใหม่ และมีการปรับลดสาขาที่มีผลการดำเนินงานที่ไม่เป็นไปตามเป้าหมาย ทำให้ปัจจุบันบริษัทมีจำนวนสาขารวมกันทั้งสิ้นเกือบ 30 สาขา